“যদি নাম বাদ যায়…,” BLO-দের চরম হুমকি এই তৃণমূল নেতার

ওয়েব ডেস্ক: “বৈধ নথিপত্র দেওয়ার পরও যদি নাম বাদ যায়, আমাদের মতো করে বুঝে নেব” দলীয় কর্মসূচি থেকে বিএলও-দের (BLO) হুমকি দেওয়ার অভিযোগ তৃণমূল কাউন্সিলরের (TMC Councilor) স্বামীর বিরুদ্ধে। বীরভূমের (Birbhum) সিউড়ি পৌরসভার ১৮ নম্বর ওয়ার্ডের (Suri Municipality) কাউন্সিলরের স্বামী পবিত্র দাস এই হুমকি দেন বলে অভিযোগ। এই ঘটনা নিয়ে ব্যাপক চাঞ্চল্য ছড়িয়েছে।

স্থানীয় সূত্রে জানা গিয়েছে, সম্প্রতি সিউড়ির হাটজন বাজার এলাকায় তৃণমূলের একটি সভার আয়োজন করা হয়। সভায় ভাষণ দেওয়ার সময় পবিত্র দাস বলেন, “যখনই কোনও বিএলও আপনার বাড়িতে এসে ডকুমেন্টস দেখবেন, তখন সমস্ত ডকুমেন্টস দেবেন এবং রিসিভ করিয়ে নেবেন। তাঁর নাম এবং ফোন নম্বর সংগ্রহ করবেন এবং সাথে সাথে তাকে বলবেন। সমস্ত ডকুমেন্টস দেওয়ার পরেও যদি আমার নাম বাদ যায়, তাহলে আপনাকে আমরা আমাদের মতো বুঝে নেব।”

আরও পড়ুন: বাংলাদেশি সন্দেহে কৃষককে মারধর! অভিযোগ কেন্দ্রীয় বাহিনীর বিরুদ্ধে

অভিযোগকারীরা বলছেন, ভোটার তালিকা সংশোধন-পরিপ্রেক্ষিতে সাধারণ মানুষের মধ্যে ইতিমধ্যেই উদ্বেগ তৈরি হয়েছে। বৈধ কাগজপত্র থাকা সত্ত্বেও নাম বাদ পড়ার ঘটনা ঘটলে স্থানীয়দের উপর আরও মানসিক চাপ বাড়বে বলে মনে করছেন তাঁরা। পবিত্র দাসের এই হুমকিমূলক বিবৃতি স্থানীয়দের মধ্যে আতঙ্ক ও ক্ষোভের কারণ হয়েছে।

এদিকে রাজ্যের ভোটার তালিকার বিশেষ নিবিড় সংশোধন বা এসআইআর (SIR) শুরু দিন অর্থাৎ, মঙ্গলবারই পথে নামছে তৃণমূল। দলীয় সূত্রে খবর, সেদিন রেড রোড থেকে জোড়াসাঁকো পর্যন্ত বিশাল মিছিল করবেন তৃণমূল নেতা কর্মীরা। মিছিলের নেতৃত্বে থাকবেন দলনেত্রী মমতা বন্দ্যোপাধ্যায় (Mamata Banerjee)। মিছিলে পা মেলাবেন দলের সর্বভারতীয় সাধারণ সম্পাদক অভিষেক বন্দ্যোপাধ্যায়ও (Abhishek Banerjee)।